  Туспуктэм: Данил Кузнецов Наталия Сильвестрова 4-тӥ шуркынмонэ «Мынам Удмуртие» радио 20 ар тырмонзэ пусъёз. 2003-тӥ арын сое кылдытон борды 10 адями мыло-кыдо басьтӥськиз. Со вакытэ элькунын 20 пала радиостанциос ужало ни вал, соин кӧня ке кышкыт вал, вера «Удмуртия» телерадиокомпаниысь валтӥсь редакторлэн йӧскалык вещаниея воштӥсез Сергей Касаткин. 20 ар ӵоже радио будӥз, пушйиз, пӧртэм программаосын узырмиз. Радио уй-нунал ужа, калыкез иворъёсын, лэчыт ужпумъёсын, тунсыко адямиосын но выль кырӟанъёсын тодматэ. Котькуд нунал эфирысь политикъёсын, мерлыко ужасьёсын, тодмо муртъёсын вераськонэз кылзыны луэ. « Ми нимысьтыз саклык висъяськомы удмуртлыкен герӟаськем ужпумъёслы. <…> Ӵапак солы учкисьёсмылэн но кылзӥсьёсмылэн тужгес но бадӟым реакцизы луэ » Сергей Касаткин, «Удмуртия» телерадиокомпаниысь валтӥсь редакторлэн йӧскалык вещаниея воштӥсез Кема ужам аръёсыз ӵоже радио калыклэн сюлэмаз пыриз, нош эфирез нуисьёс матысь адямиос кадь луизы.  « Котькудӥзлэн ведущиймылэн вань аслаз фанатъёсыз, кудъёсыз тужгес но шумпотыса кылзо. <…> Кылӟисьёс зэмзэ но ярато но дунъяло » Сергей Касаткин, «Удмуртия» телерадиокомпаниысь валтӥсь редакторлэн йӧскалык вещаниея воштӥсез Эфирын удмурт но ӟуч кылын программаос ӵузъясько. Йӧскалык ӵектосъёс пӧлысь одӥгез - «ВАУшоу». Со тунсыко, адӟем карымон, удысазы азинлыко удмурт егитъёсын тодматэ. Коткуд программаын соос пӧртэм могӟетъёс пыр ортчо, йырвизьзэс сынало.  « Егитъёс эскеро асьсэды крезьгур улсын, <…> соос тодыны кулэ Удмурт Элькунлэсь, ёрослэсь историзэ. Эскериськом, трос-а соос лыдӟисько, трос-а тодо удмурт гожъяськисьёсты, кылбурчиосты » Вероника Ваулина, «Удмуртия» телерадиокомпаниысь журналист, «ВАУшоу» радиопрограммалэн авторез но нуисез Озьы ик радиоын ужасьёс эфирлэн палэназ бадӟым ӵектосъёсты улонэ пыӵато. Соос пӧлын «Элькуновидение», «Арлэн кырӟанэз», Быдӟым Вормонлы сӥзем кырӟанъёс гжтонъя вожвылъяськон но мукет. Али радиоын 20 пала адями ужа, удмурт кылын радиоверанъёсты сизьым адями дася но нуэ. Радиолэн котырес лыдпусэз улсын «Смотри радио» ӵектос мытӥзы. Кылзӥсьёс яратоно программаоссэс табере адӟыны но быгатозы. « Эфир тулкымъёс вылын куарамы гинэ кылӥське, но тани со луоз ини видеоформат, со эшшо но шумпоттытэ монэ, милемыз учкыны быгатозы шуыса, кыӵе ми чебересь, яркытэсь » Вероника Ваулина, «Удмуртия» телерадиокомпаниысь журналист, «ВАУшоу» радиопрограммалэн авторез но нуисез Ивортодэтъя «Удмуртия» агентство ужъюлтошъёссэ котырес лыдпусэнызы ӟечкыла но азинсконъёс сӥзе. Тегъёс: Мерлык  